Paistab, et pean oma lemmikministri Jaak  Aaviksoo ka ravile kutsuma (lemmik on ta selle pärast, et on valitsuses kõige pikem, mul on nõrkus pikkade meeste suhtes). Ta ei saa aru, kuidas saab Semperil ja Ojasool, keda tegelikult ju olemas ei ole, olla võim!    "Teil on võim," kirjutab Aaviksoo oma blogis. "Tõsiasi, et teid ei ole formaalselt olemas, ei ole seejuures oluline, pigem vastupidi. Võimu kandja peab aga vastutama." Hullem veel, Aaviksoo ei saa aru, kas need on nüüd tema enese mõtted või näeb sääraseid imelikke käike tema ajus ette stsenaarium. Ta tunneb, et teda programmeeritakse. Talle sisendatakse, et ta peab võtma võimu! Ent kuidas võtta võimu, kui oled võimul?    Lugesin mitu korda, et äkki Aaviksoo teeb nalja (mitte et seda enne kunagi juhtunud oleks), aga ei, ei tee. Minister on pandud skisofreenilisse olukorda ja selle eest peab tõepoolest keegi vastutama. Mina omalt poolt võin pakkuda ainult ravi, aga vastutada võiks siiski keegi teine.